ΑΝΑΚΟΙΝΩΣΗ ΤΗΣ ΕΠΙΤΡΟΠΗΣ ΣΤΟ ΕΥΡΩΠΑΪΚΟ ΚΟΙΝΟΒΟΥΛΙΟ σύμφωνα με το άρθρο 251, παράγραφος 2, δεύτερο εδάφιο της συνθήκης EK σχετικά με την Κοινή θέση που καθόρισε το Συμβούλιο σχετικά με την έκδοση κανονισμού του Ευρωπαϊκού Κοινοβουλίου και του Συμβουλίου περί λιπασμάτων

2001/0212 (COD)

ΑΝΑΚΟΙΝΩΣΗ ΤΗΣ ΕΠΙΤΡΟΠΗΣ ΣΤΟ ΕΥΡΩΠΑΪΚΟ ΚΟΙΝΟΒΟΥΛΙΟ σύμφωνα με το άρθρο 251, παράγραφος 2, δεύτερο εδάφιο της συνθήκης EK σχετικά με την Κοινή θέση που καθόρισε το Συμβούλιο σχετικά με την έκδοση κανονισμού του Ευρωπαϊκού Κοινοβουλίου και του Συμβουλίου περί λιπασμάτων

1. Πορεία της διαδικασίας

Η πρόταση της Επιτροπής [COM(2001) 508 τελικό] εγκρίθηκε στις 14.9.2001 και στη συνέχεια διαβιβάστηκε στο Συμβούλιο και στο Ευρωπαϊκό Κοινοβούλιο.

Η Ευρωπαϊκή Οικονομική και Κοινωνική Επιτροπή ενέκρινε την πρόταση [COM(2001) 508 τελικό] και εξέδωσε τη γνώμη της στις 16.1.2002.

Το Ευρωπαϊκό Κοινοβούλιο ενέκρινε την πρόταση με τροποποιήσεις σε πρώτη ανάγνωση στις 10.4.2002.

Η τροποποιημένη πρόταση της Επιτροπής [COM(2002) 318 τελικό] εγκρίθηκε στις 17.6.2002 και στη συνέχεια διαβιβάστηκε στο Συμβούλιο και στο Ευρωπαϊκό Κοινοβούλιο.

To Συμβούλιο ενέκρινε την κοινή του θέση στις 14.4.2003.

2. ΣΤΟΧΟΣ ΤΗΣ ΠΡΟΤΑΣΗΣ ΤΗΣ ΕΠΙΤΡΟΠΗΣ

Η πρόταση, η οποία βασίζεται στο άρθρο 95 της συνθήκης, ενσωματώνει σε ενιαίο κείμενο 18 υφιστάμενες οδηγίες του Συμβουλίου και της Επιτροπής, σχετικά με την προσέγγιση των νομοθεσιών των κρατών μελών περί λιπασμάτων, που δημοσιεύτηκαν μεταξύ 1976 και 1998.

Στόχος της πρότασης αυτής είναι η βελτίωση της σαφήνειας και της διαφάνειας των εν λόγω κειμένων. Σκοπός της νομοθεσίας περί λιπασμάτων είναι να εξασφαλιστεί η ελεύθερη κυκλοφορία των προϊόντων αυτών εντός της Ευρωπαϊκής Ένωσης και να οριστούν τα χαρακτηριστικά με τα οποία πρέπει να συμμορφώνονται.

3. ΠΑΡΑΤΗΡΗΣΕΙΣ ΣΧΕΤΙΚΑ ΜΕ ΤΗΝ ΚΟΙΝΗ ΘΕΣΗ

3.1 Γενικές παρατηρήσεις

Η κοινή θέση εντάσσεται στο πνεύμα της τροποποιημένης πρότασης της Επιτροπής.

3.2 Τροπολογίες

Από τις τρεις τροπολογίες που ενέκρινε το Κοινοβούλιο [1], δύο έγιναν δεκτές κατ' αρχήν και μία δεν έγινε δεκτή.

[1] Έκθεση ΕΚ A5-0107/2002, της 27.3.2002.

3.2.1. Τροπολογία 1 του Ευρωπαϊκού Κοινοβουλίου

Η τροπολογία αυτή έγινε δεκτή κατ' αρχήν λαμβάνοντας υπόψη την πρόθεση της Επιτροπής να υποβάλει πρόταση σχετικά με το κάδμιο στα λιπάσματα. Η τροπολογία ενσωματώθηκε στην αιτιολογική σκέψη 15, εκτός από το μέρος της τροπολογίας που επεδίωκε να επιβάλει στην Επιτροπή αυστηρή προθεσμία για την υποβολή νομοθετικής πρότασης. Αυτή η προθεσμία δεν είναι συμβατή με την άσκηση του δικαιώματος πρωτοβουλίας της Επιτροπής.

3.2.2. Τροπολογία 2 του Ευρωπαϊκού Κοινοβουλίου

Η τροπολογία αυτή δεν μπορεί να γίνει δεκτή για τους εξής λόγους:

- Το άρθρο 33 της πρότασης διεγράφη. Το εν λόγω άρθρο κατέστη περιττό διότι εκδόθηκαν αποφάσεις, βάσει του άρθρου 95, παράγραφος 4, της συνθήκης, οι οποίες χορηγούν παρεκκλίσεις στην Αυστρία [2], στη Φινλανδία [3] και στη Σουηδία [4] όσον αφορά τη μέγιστη επιτρεπτή περιεκτικότητα των λιπασμάτων σε κάδμιο.

[2] Απόφαση 2002/366/ΕΚ της Επιτροπής, της 15.5.2002, ΕΕ L 132, 17.5.2002, σ. 65.

[3] Απόφαση 2002/398/EΚ της Επιτροπής, της 24.5.2002, ΕΕ L 138, 28.5.2002, σ. 15.

[4] Απόφαση 2002/399/EΚ της Επιτροπής, της 24.5.2002, ΕΕ L 138, 28.5.2002, σ. 24.

- Επιπλέον, η παράγραφος 2 του άρθρου 33 περιορίζει το δικαίωμα πρωτοβουλίας της Επιτροπής.

3.2.3. Τροπολογία 3 του Ευρωπαϊκού Κοινοβουλίου

Η τροπολογία αυτή έγινε δεκτή κατ' αρχήν. Συγκεκριμένα, το Συμβούλιο αύξησε την ελάχιστη περιεκτικότητα υδατοδιαλυτού χηλικού συμπλόκου σε 8/10 της δηλωμένης περιεκτικότητας όπως είχε ζητήσει το Ευρωπαϊκό Κοινοβούλιο. Επιπλέον, διασαφήνισε και ενίσχυσε τις απαιτήσεις για τη σήμανση των χηλικών συμπλόκων με στόχο τη βελτίωση των πληροφοριών που διατίθενται στους καταναλωτές.

3.3 Η κοινή θέση του Συμβουλίου

Η κοινή θέση του Συμβουλίου περιλαμβάνει, εκτός από τις τροπολογίες που έγιναν δεκτές από την Επιτροπή, ορισμένες αλλαγές που διασαφηνίζουν και ενισχύουν την πρόταση κανονισμού.

4. ΣΥΜΠΕΡΑΣΜΑ

Η Επιτροπή υποστηρίζει την κοινή θέση διότι εντάσσεται στο πνεύμα της τροποποιημένης πρότασής της.